Tar Mme Tussaud

Da David Spinnler

Alana sesa en la sala da mangiar, vestgida da festa. Ella tegna cun mauns airis furtgetta e cuntè. Il patés n’è betg cumenzà. Las mustgas sgolan dal paté sin il nas ed enavos. Inspectur Marvin di cun entrar: “Bun appetit!” –“Ama el mustgas?” dumonda Lady Burley, la chasarina. 

La morta sesa gia dapi in pèr dis davant il paté. Lady Burley al aveva servì avant trais dis per tschaina. Pli tard è ella partida per giudair ses dis libers. “Il paté na po betg esser tissientà,”, scriva inspectur Marvin en il protocol, “las mustgas al cumportan era.”

Preparada è Alana sco ina figura da tschaira en il museum da Mme Tussaud. “Essas Vus gia stà en il museum da Mme Tussaud? Fantastic sco che las figuras èn fatgas perfetgamain. Ellas sesan là sco sch’ellas fissan vivas! Ellas èn pli perfetgas che las copias vivas.” Lady Burley glischa. “Guardai mo Alana: Quai pudess esser ina figura da tschaira!”

“Lady Burley è l’assassina ubain narra!” scriva inspectur Marvin en il protocol. “Quai è en mintga cas ina raschun per la prender cun mai” pensa el vinavant, e: “quella veglia ma dat sin la gnerva!”

L’obducziun dad Alana – ina giuvna actura da serias en la televisiun fitg renumada – mussa ch’ella è vegnida strangulada da mauns ferms e gronds trais dis avant che Lady Burley ha alarmà la polizia. La morta è vegnida tractada cun make-up da maniera ch’ins na vesa pli las blessuras al culiez. “Il meglier fiss da metter questa morta directamain en il museum da Mme Tussaud,” pensa inspectur Marvin, “jau na sai cumenzar nagut cun quest cas….”

“Pertge avais Vus exponì ad Alana gist ussa?” dumonda inspectur Marvin ad in impiegà dal cabinet da figuras da tschaira da Mme Tussaud. Igl è in um ferm da sur dus meters cun mauns gronds. 

„En tschaira ma plaschess pli bain, inspectur Marvin! Ti es pli perfetg”, di Lady Burley cun la figura che stat sper quella dad Alana. L’um da dus meters cun ils mauns gronds stat davos ella e ri.